BACOLOD CITY - Dahil sa limitadong suplay ng bigas mula sa National Food Authority (NFA), nililimitahan na lamang sa isang kilo kada tao ang maaring bilhing NFA rice sa Bacolod City.

Ang mamimiling si Felipe Diaz, nagulat na hindi na siya puwedeng bumili ng mahigit sa isang kilong NFA rice, na mas abot-kaya kaysa sa commercial rice.

Dahil dito, matapos bumili sa isang outlet, lilipat siya sa ibang NFA rice outlet para makabili ng dagdag na bigas.

Ayon naman sa rice retailer na si Ramon Dago Jr., isang kilo lang ang kanilang ibinebenta na NFA rice para hindi madaling maubos ang kanilang suplay.

Ayon kay NFA Provincial Manager Frisco Canoy, 60 porsiyento na ng 80,000 sako ng imported na bigas galing Thailand ang nailabas sa mga bodega at nai-deliver sa mga local government units at NFA rice outlets sa buong lalawigan ng Negros Occidental.

Dagdag pa niya, binibigyang prayoridad ang mga target beneficiaries ng NFA para sa distribusyon ng suplay ng bigas.

"Kasi 'yung volume na na-import natin is very limited. So kung very limited siya, ilang percent lang 'yung mabigay natin. Kaya nga ang ginawa namin, we distribute 'yung NFA rice, eh doon talaga sa mga target beneficiaries, 'yung mga mahihirap. Kung lahat bibili doon sa NFA rice, talagang lalo nang kukulang(in) 'yun," ani Canoy.

Pinahintulutan naman ng NFA na magdesisyon ang mga rice retailers kung gaano kadami ang kanilang ibebentang bigas kada mamimili base sa suplay na mayroon sila.

Halos 30,000 sako na lamang ng bigas ang naiwan ngayon sa bodega ng NFA.

Prayoridad ng NFA ang pagtulong sa mga bayan at lungsod na nangangailangan ng assistance sa panahon ng kalamidad gaya ng bagyo.

May hinihintay din na 130,000 na sako ng imported na bigas sa Setyembre para idagdag sa buffer stock ng lalawigan.

Ngunit habang hindi pa dumarating ang suplay ng bigas, pagkakasyahin muna ng NFA ang natitirang bigas na nasa bodega nito.